CELEX: 32021R2265
Language: el
Date: 2021-12-17 00:00:00
Title: Εκτελεστικός κανονισμός (ΕΕ) 2021/2265 της Επιτροπής της 17ης Δεκεμβρίου 2021 για την τροποποίηση του κανονισμού (ΕΚ) αριθ. 684/2009 όσον αφορά τα στοιχεία πιστοποιημένων και αυτοπιστοποιημένων ανεξάρτητων μικρών παραγωγών αλκοολούχων ποτών στο ηλεκτρονικό διοικητικό έγγραφο

20.12.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 455/24
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2021/2265 ΤΗΣ ΕΠΙΤΡΟΠΗΣ
         της 17ης Δεκεμβρίου 2021
         για την τροποποίηση του κανονισμού (ΕΚ) αριθ. 684/2009 όσον αφορά τα στοιχεία πιστοποιημένων και αυτοπιστοποιημένων ανεξάρτητων μικρών παραγωγών αλκοολούχων ποτών στο ηλεκτρονικό διοικητικό έγγραφο
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την οδηγία 2008/118/ΕΚ του Συμβουλίου, της 16ης Δεκεμβρίου 2008, σχετικά με το γενικό καθεστώς των ειδικών φόρων κατανάλωσης και για την κατάργηση της οδηγίας 92/12/ΕΟΚ (1), και ιδίως το άρθρο 29 παράγραφος 1,
         Εκτιμώντας τα ακόλουθα:
         
                     (1)
                  
                  
                     Ο εκτελεστικός κανονισμός (ΕΕ) 2021/2266 της Επιτροπής (2) καθορίζει το έντυπο του πιστοποιητικού που αναφέρεται στο άρθρο 23α παράγραφος 1 της οδηγίας 92/83/ΕΟΚ του Συμβουλίου (3), το οποίο πρέπει να χορηγείται από τα κράτη μέλη σε ανεξάρτητους μικρούς παραγωγούς αλκοολούχων ποτών. Ο εν λόγω κανονισμός καθορίζει επίσης τις παραπομπές που πρέπει να γίνονται από τους εν λόγω παραγωγούς στο διοικητικό έγγραφο για τη διακίνηση αλκοολούχων ποτών βάσει των κεφαλαίων IV και V της οδηγίας 2008/118/ΕΚ.
                  
               
                     (2)
                  
                  
                     Το παράρτημα I του κανονισμού (ΕΚ) αριθ. 684/2009 της Επιτροπής (4) καθορίζει τη διάρθρωση και το περιεχόμενο των ηλεκτρονικών μηνυμάτων που χρησιμοποιούνται για τον σκοπό της διακίνησης προϊόντων που υπόκεινται σε ειδικούς φόρους κατανάλωσης υπό καθεστώς αναστολής των φόρων αυτών, καθώς και τα στοιχεία που απαιτούνται για τη συμπλήρωση ορισμένων στοιχείων δεδομένων στα μηνύματα αυτά.
                  
               
                     (3)
                  
                  
                     Για να καλυφθούν οι πιστοποιημένοι και αυτοπιστοποιημένοι ανεξάρτητοι μικροί παραγωγοί, είναι αναγκαίο να τροποποιηθεί η επεξήγηση για τα στοιχεία «ιβ» και «ιδ» της ομάδας δεδομένων «17» που χρησιμοποιούνται για το ηλεκτρονικό διοικητικό έγγραφο για τη διακίνηση αλκοολούχων ποτών υπό καθεστώς αναστολής του ειδικού φόρου κατανάλωσης.
                  
               
                     (4)
                  
                  
                     Κατά συνέπεια, ο κανονισμός (ΕΚ) αριθ. 684/2009 θα πρέπει να τροποποιηθεί αναλόγως.
                  
               
                     (5)
                  
                  
                     Η εφαρμογή του παρόντος κανονισμού θα πρέπει να αναβληθεί έως τις 1 Ιανουαρίου 2022, ώστε να ευθυγραμμιστεί με την εφαρμογή των εθνικών μέτρων που θεσπίστηκαν για τη μεταφορά της οδηγίας (ΕΕ) 2020/1151 του Συμβουλίου (5).
                  
               
                     (6)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής ειδικών φόρων κατανάλωσης,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Ο πίνακας 1 του παραρτήματος I του κανονισμού (ΕΚ) αριθ. 684/2009 τροποποιείται ως εξής:
            
                        1)
                     
                     
                        στη σειρά για το στοιχείο «ιβ» της ομάδας δεδομένων «17», τα σημεία 3 και 4 στη στήλη ΣΤ αντικαθίστανται από το ακόλουθο κείμενο:
                        
                                    «3.
                                 
                                 
                                    στην περίπτωση αλκοολούχων ποτών που παράγονται από αυτοπιστοποιημένους ανεξάρτητους μικρούς παραγωγούς, προστίθεται η δήλωση σχετικά με το καθεστώς του οικονομικού φορέα σύμφωνα με το άρθρο 4 και το άρθρο 5 παράγραφοι 1 και 2 του εκτελεστικού κανονισμού 2021/2266 της Επιτροπής*, όταν υπάρχει πρόθεση να διεκδικηθεί η εφαρμογή μειωμένου συντελεστή ειδικού φόρου κατανάλωσης στο κράτος μέλος προορισμού.
                                 
                              
                                    4.
                                 
                                 
                                    στην περίπτωση αλκοολούχων ποτών που παράγονται από πιστοποιημένους ανεξάρτητους μικρούς παραγωγούς, προστίθεται η δήλωση σχετικά με το είδος του αλκοολούχου ποτού που εγκρίνεται στο πιστοποιητικό σύμφωνα με το άρθρο 2 του εκτελεστικού κανονισμού 2021/2266, όταν υπάρχει πρόθεση να διεκδικηθεί η εφαρμογή μειωμένου συντελεστή ειδικού φόρου κατανάλωσης στο κράτος μέλος προορισμού.
                                 
                              
                                    *
                                 
                                 
                                    Εκτελεστικός κανονισμός 2021/2266 της Επιτροπής, της 17ης Δεκεμβρίου 2021, για τη θέσπιση κανόνων εφαρμογής της οδηγίας 92/83/ΕΟΚ του Συμβουλίου όσον αφορά την πιστοποίηση και την αυτοπιστοποίηση ανεξάρτητων μικρών παραγωγών αλκοολούχων ποτών για σκοπούς ειδικών φόρων κατανάλωσης (ΕΕ L 26).»·
                                 
                              
                  
                        2)
                     
                     
                        στη σειρά για το στοιχείο «ιδ» της ομάδας δεδομένων «17», το κείμενο στη στήλη ΣΤ αντικαθίσταται από το ακόλουθο κείμενο:
                        «Για αλκοολούχα ποτά που παράγονται από αυτοπιστοποιημένους ανεξάρτητους μικρούς παραγωγούς, αναφέρεται η ποσότητα ετήσιας παραγωγής σύμφωνα με το άρθρο 5 παράγραφος 3 του εκτελεστικού κανονισμού 2021/2266, σε περίπτωση που υπάρχει πρόθεση να διεκδικηθεί η εφαρμογή μειωμένου συντελεστή ειδικού φόρου κατανάλωσης στο κράτος μέλος προορισμού. Η τιμή αυτού του στοιχείου είναι μεγαλύτερη του μηδενός.».
                     
                  
         
            Άρθρο 2
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            Εφαρμόζεται από την 1η Ιανουαρίου 2022.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 17 Δεκεμβρίου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 9 της 14.1.2009, σ. 12.
         
            (2)  Εκτελεστικός κανονισμός (ΕΕ) 2021/2266 της Επιτροπής, της 17ης Δεκεμβρίου 2021, για τη θέσπιση κανόνων εφαρμογής της οδηγίας 92/83/ΕΟΚ του Συμβουλίου όσον αφορά την πιστοποίηση και την αυτοπιστοποίηση ανεξάρτητων μικρών παραγωγών αλκοολούχων ποτών για σκοπούς ειδικών φόρων κατανάλωσης (βλέπε σελίδα 26 της παρούσας Επίσημης Εφημερίδας).
         
            (3)  Οδηγία 92/83/ΕΟΚ του Συμβουλίου, της 19ης Οκτωβρίου 1992, για την εναρμόνιση των διαρθρώσεων των ειδικών φόρων κατανάλωσης που επιβάλλονται στην αλκοόλη και τα αλκοολούχα ποτά (ΕΕ L 316 της 31.10.1992, σ. 21).
         
            (4)  Κανονισμός (ΕΚ) αριθ. 684/2009 της Επιτροπής, της 24ης Ιουλίου 2009, για την εφαρμογή της οδηγίας 2008/118/ΕΚ του Συμβουλίου όσον αφορά τις μηχανοργανωμένες διαδικασίες για τη διακίνηση προϊόντων που υπόκεινται σε ειδικούς φόρους κατανάλωσης υπό καθεστώς αναστολής των φόρων αυτών (ΕΕ L 197 της 29.7.2009, σ. 24).
         
            (5)  Οδηγία (ΕΕ) 2020/1151 του Συμβουλίου, της 29ης Ιουλίου 2020, σχετικά με την τροποποίηση της οδηγίας 92/83/ΕΟΚ για την εναρμόνιση των διαρθρώσεων των ειδικών φόρων κατανάλωσης που επιβάλλονται στην αλκοόλη και τα αλκοολούχα ποτά (ΕΕ L 256 της 5.8.2020, σ. 1).